Մերձդնեպրյան ցածրավայր

Մերձդնեպրյան ցածրավայր կամ Դնեպրյան ցածրավայր (, նաև՝ Մերձդնեպրյան դաշտավայր, Դնեպրյան դաշտավայր), ցածրավայր Արևելաեվրոպական հարթավայրի հարավում, Դնեպր գետի ձախ ափին, Բելառուսիայի և Ուկրաինայի տարածքներում (Չեռնիգովի, Սումիի, Պոլտավայի և մասնակիորեն Կիևի, Չերկասիի, Դնեպրոպետրովսկի և Խարկովի մարզեր)։

Մերձդնեպրյան ցածրավայրը բաղկացած է Դնեպրի լայն հովիտից նրա ողողադաշտի տերասներով։ Սահմանագծված է Միջինռուսական և Մերձդնեպրյան բարձրավայրերով։ Հարավում սահմանակից է Դոնեցկի և Մերձազովյան բարձրավայրերի և Մերձսևծովյան ցածրավայրի հետ։ Մերձդնեպրյան ցածրավայրի սահմաններում առանձնացնում են երկու ենթաշրջան՝ Մերձդնեպրյան հարթավայրը և Պոլտավայի հարթավայրը։

Ցածրավայրի բարձրությունները ընկած են 50 - 160 մ միջակայքում, ամենաբարձր կետը՝ 236 մ, լայնությունը հասնում է 120 կմ։ Կազմված է ֆլյուվիոգլյացիալ և ալյուվիալ-լճային ավազներից, ավազակավերից, լյոսերից։

Մերձդնեպրյան ցածրավայրի մեծ մասը մշակվում է։ Այստեղ զարգացած է գյուղատնտեսությունը, զարգացած անասնապահությամբ և հողագործությամբ։

Առկա են գազի և նավթի հանքավայրեր (Դնեպրո-Դոնեցկյան նավթագազային շրջան), քարաղ, շինարարական նյութեր։ 

Ուկրաինայի աշխարհագրություն
Բելառուսի աշխարհագրություն